
Imam velikih problema s ogovaranjem drugih ljudi kada sam ljuta, ali kad srdžba mine pokajem se od toga grijeha. Šta da radim u takvoj situaciji i kako najbolje postupiti da izbjegnem ***[ogovaranje](https://pitajucene.com/search/ogovara/questions/ "Pretraži pitanja o ogovaranju")***?


* 
* 
* 
* 
* 
* 
* 

 
Kako da izbjegnem ogovaranje kada sam u srdžbi?

Musliman mora biti pravedan u svakoj situaciji. Uzvišeni Allah kaže: **“Neka vas mržnja koju prema nekim ljudima osjećate nikako ne navede da nepravedni budete! Pravedni budite, to je najbliže bogobojaznosti.”** (El-Maide, 8.)  

Kada je ***[Poslanik](https://pitajucene.com/search/poslanik/questions/ "Pretraži pitanja o poslanicima")***, ﷺ, poslao Ibn Revvahu da uzme od jevreja udio iz voćnjaka i žitarica, pokušali su ga podmititi, pa je on rekao: “Tako mi Allaha, dolazim vam od meni najdražeg roba, a vi ste mi najmrža stvorenja, ali me ljubav prema njemu, a mržnja prema vama neće navesti da nepravedno postupim prema vama.” Kada su to čuli, kazali su: “Na ovome opstoje Zemlja i nebesa.” (Ibn Hibban, 11/608, i Bejheki, 6/114.)  

Allahov Poslanik, ﷺ, rekao je: *“Tri stvari upropaštavaju, a tri spašavaju… I treća koja spašava jeste pravda u srdžbi i u zadovoljstvu.”* (Dineveri, u djelu *El-Mudžalesa*, 1/348, i Ebu Nuajm, 2/343, s dobrim lancem prenosilaca, tvrde imam Munziri i šejh Albani. Vidjeti: *Es-Silsiletus-sahiha*, 4/412-416.)  

Dakle, musliman mora biti pravedan u svakoj situaciji i ne smije nikom nepravdu nanositi. Da bi izbjegao ***[ogovaranje](https://pitajucene.com/search/ogovara/questions/ "Pretraži pitanja o ogovaranju")***, najbolje je da se čovjek sjeti hadisa koji ukazuju na opasnost ogovaranja i to da se ogovaranje smatra velikim grijehom. Potom, ogovarajući druge, čovjek uništava svoja dobra djela stavljajući ih na vagu onoga koga ogovora. I zato je ogovaranje nanošenje štete samom sebi, a ne drugom.  

Uvažena sestro, kažeš da se pokaješ nakon ogovaranja, to pozdravljamo, ali dokle tako, zar iskreno pokajanje ne iziskuje ostavljanje grijeha u potpunosti! Da li bi voljela da tebe neko ogovara kada se rasrdi? Vjerujem da ne bi. Onda, prihvati zlatno ***[pravilo](https://pitajucene.com/search/pravilo/questions/ "Pretraži pitanja o pravilima")*** koje glasi: Ne čini ljudima ono što ne bio volio da ti ljudi čine, a Allah najbolje zna.  

Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


